**OBRAZLOŽENJE**

**UZ II. IZMJENE PRORAČUNA GRADA IVANIĆ-GRADA**

**ZA 2019. godinu**

**RAZLOZI ZA II. IZMJENE PRORAČUNA GRADA su:**

* novo kreditno zaduženje Grada radi plaćanja troškova izgradnje Poduzetničkog inkubatora u iznosu 6.000.000 kuna do povrata sredstava iz EU fondova
* Usklađenje pojedinih vrsta prihoda s mogućnošću realnog ostvarenja za 2019. godinu,
* prihodi od potpora koje se ostvaruju iz županijskih i državnog proračuna, te trgovačkih društava – usklađenje prema procjeni ostvarenja,
* usklađenje pojedinih programa s realnim troškovima

**O p ć i d i o**

**PRIHODI**

**Prihodi od poreza**

Povećavaju se prihodi od poreza u iznosu **800.000 kuna**, zbog procijenjenog većeg ostvarenja ove vrste prihoda u 2019. godini, korigirane su prihodi od poreza prema procjeni ostvarenja do kraja godine.

**Pomoći iz inozemstva i od subjekata unutar općeg proračuna**

Pomoći proračunu iz drugih proračuna **ukupno smanjenje 9.832.000 kuna**

* povećanje prihoda od pomoći od međunarodnih institucija te institucija i tijela EU u iznosu 116.000 kuna, odnosi se na povećanje prihoda od programa LIFE, Cromakers i WiFi4EU
* smanjenje su tekuće i kapitalne potpore za program ZAŽELI, te kapitalne potpore za investicije i investicijska održavanja na području Grada, koja se neće realizirati do kraja godine. U navedenom je i smanjenje potpore za Poduzetnički inkubator, koji se ne mogu realizirati do kraja godine, zbog dugotrajnog postupka kontrole troškova, iako će radovi biti izvršeni. Zbog toga se Grad dodatne zadužuje do realizacije kapitalnih potpora za ovu namjenu, koja će biti ostvarena slijedeće godine sukladno sklopljenom ugovoru, smanjenje pomoći proračunu iz drugih proračuna iznosi 10.506.000 kuna.

**Pomoći od izvanproračunskih korisnika**

* povećanje od Hrvatskih voda za projektiranje uređenja rijeke Lonje i potoka Žeravinec 335.000 kuna
* pomoći proračunskim korisnicima kojim im nije nadležan odnosi se na prihode iz državnih, županijskih i općinskih proračuna proračunskim korisnicima Grada Ivanić-Grada za njihove projekte povećava se u iznosu 149.000 kuna,
* iznos od 74.000 kuna odnosi se na pomoći Dječjem vrtiću na ime sudjelovanja u projektu Erasmus

**Prihodi od upravnih i administrativnih pristojbi, pristojbi po posebnim propisima i naknada**

* povećava se za 14.000 kuna i to ostali nespomenuti prihodi, prihodi troškova ovrhe, refundacija šteta i sl.

**Prihodi od pruženih usluga** odnosi se na povećanje vlastitih prihoda proračunskih korisnika

**Prihodi od prodaje nefinancijske imovine**

* povećanje u iznosu 1.299.050 odnosi se na povećanje prihoda od prodaje državnog poljoprivrednog zemljišta,
* povećavaju se prihodi od prodaje stambenih objekata zbog većeg broja jednokratnih otplata stanova sa stanarskim pravom

**Rashodi poslovanja i rashodi za nabavu nefinancijske imovine, detaljno su prikazani prema Programima u Posebnom dijelu Proračuna.**

**Račun zaduživanja - Primici od zaduživanja**

povećava se za 6.119.000 kuna, koji se odnosi na novo zaduženje zbog dovršenja Poduzetničkog inkubatora, koji se gradi iz sredstava Europskih fondova, međutim koje potpore se ne mogu i ostvariti do kraja godine, zbog toga Grad se dodatno zadužuje do povrata sredstava koji će se ostvariti slijedeće godine.

U iznosu od 120.000 kuna zadužuje se Vatrogasna postrojba za nabavu opreme.

**RASHODI**

**Posebni dio**

**Razdjel 1. Upravni odjel za lokalnu samoupravu, pravne poslove i društvene djelatnosti**

**ukupno se umanjuje 1.352.950 kuna**

U razdjelu 1. izvršene su korekcije odnosno usklađivanja stavaka rashoda za planiranim utroškom.

**Javna uprava i administracija – gradska uprava**

Povećane su stavke za rashodi za usluge; rashodi za računalne usluge i zakupnine i najamnine.

Povećani su ostali rashodi poslovanja radi povećanja izvanrednih rashoda koji se pojavljuju u manjem obimu za 40.000 kuna.

Uvodi se nova stavka - **sredstva za provođenje izbora** - izbori za nacionalne manjine, koji su financirani iz Zagrebačke županije u iznosu 40.000 kuna.

Povećava se rashodi za aktivnost **Programi poticanja zapošljavanja** za zaposlene u javnim radovima za 70.000 kuna.

Predškolsko obrazovanje

* povećava se za 120.000 kuna za troškove sufinanciranja djece u predškolskim ustanovama koje nisu u vlasništvu Grada Ivanić-Grada.

**Osnovno obrazovanje**

* povećava se 50.000 kuna zbog povećanih troškova produženog boravka i ostalih programa u osnovnom obrazovanju.

**Srednjoškolsko obrazovanje**

* povećava se za 6.000 kuna zbog dodijeljenih nagrada izvanrednim učenicima, koji su osvojili nagrade na državnim natjecanjima.

**Projekti i programi vjerskih zajednica**

povećavaju se sredstva za vjerske zajednice za 25.000 kuna.

**Razvoj civilnog društva**

* povećava se 54.000 kuna za rad udruga.

**Socijalna zaštita**

* povećava se za 455.000 kuna za sufinanciranje prijevoza učenika 200.000 kuna, te za 65.000 za nabavu udžbenika osnovnih škola, te 190.000 kuna socijalne potpore za „božićnice“ umirovljenicima i potpore za novorođenčad.

**Sufinanciranje rada logopeda,** smanjuje se za 60.000 kuna, budući da se program provodi kroz aktivnost predškolskog ustanove.

**Turizam**

povećavaju se sredstva za turizam u ukupnom iznosu 85.250 kuna, i to za:

* gradske manifestacije - Bučijada i Subotom u Ivaniću, te sredstva za rad Turističkog ureda.

**Dječji vrtić**

* povećavaju se sredstva 74.000 kuna, uglavnom za Erasmus K1 i K2 projekte.

**Vatrogasna postrojba**

* povećavaju se sredstva za 588.000 kuna, za plaće i nabavu nove vatrogasne opreme.

**Gradski muzej**

* umanjuju se sredstva za 6.000 kuna.

**Pučko otvoreno učilište**

* umanjuju se sredstva za 95.000 kuna.

**Gradska knjižnica**

* uvećavaju se sredstva za Gradsku knjižnicu i to 169.800 kuna, za uređenje knjižnice i nabavu nove opreme.

**Visoka škola**

* umanjuju se sredstva za 155.000 kuna.

**Razdjel 2. Upravni odjel za financije, gospodarstvo, komunalno gospodarstvo i prostorno planiranje**

* **ukupno se umanjuju sredstva za odjel za 2.979.500 kuna**

**Javna uprava i administracija**

* umanjuju se sredstva za 550.000 kuna; smanjuju se sredstva za otkup kuća i zemljišta, te za kamate za kredite, zbog smanjenja kamatne stope. Uvećavaju se sredstva za platni promet banaka i naknadu porezne uprave.

**Poticanje razvoja gospodarstva**

* Uvećava se stavka 27.000 kuna uglavnom za troškove participiranja grada u projektnim udruživanjima lokalne samouprave.

**Programi razvoja poljoprivrede**

* uvećavaju se 160.000 kuna za sanaciju poljskih putova i projekti brandiranja tradicijskih proizvoda .

**Razvojna agencija IGRA**

ukupno se sredstva povećavaju za 55.000 kuna za troškove izdavanja Ivanićkog glasnika, smanjuju se sredstva za rad Agencije.

**Održavanje komunalne infrastrukture**

* povećava se 1.460.000 kuna, što se odnosi na stavku javna rasvjeta, mali komunalni radovi, deratizacija i dezinsekcija, održavanje zelenih površina, tarupiranje, održavanje dječjih igrališta.

Novo groblje

* umanjuje se sukladno utrošenim sredstvima za 85.000 kuna.

Izgradnja grada

* umanjuju se sredstva za investicijsko održavanje poslovnih objekata 150.000 kuna i prostorno uređenje i unapređenje stanovanja za 925.000 kuna, zbog nerealiziranih potpora iz državnog i županijskog proračuna.

Upravljanje imovinom

* povećavaju se sredstva za 750.000 kuna za troškove tekućeg održavanja i režija za društvene domove.
* sve stavke obrazložene su detaljno u Programu održavanja komunalne infrastrukture koji se donosi uz Izmjene proračuna Grada

**Program Projekti energetske učinkovitosti**

* Povećavaju se sredstva za energetsku obnovu Zgrade Vatrogasne postrojbe za 240.000 kuna na ime kapitalnih pomoći iz proračuna Zagrebačke županije.

**Projekti ulaganja u objekte Dječjih vrtića**

* povećavaju se za 55.000 kuna

Umanjuju se sredstva za projekt Javna turistička infrastruktura, rekonstrukcija Matoševe, Šarampovske i Cvjetne ulice, izgradnja i rekonstrukcija nerazvrstanih cesta, asfaltiranje nerazvrstanih cesta, vodovodi, plinovodi i kanalizacija na području Grada, projekti gospodarenja otpadom, izgradnja i opremanje Dječjeg igrališta u Ivanićkom Graberju, izgradnja Paviliona uz rijeku Lonju, nogostup Dubrovčak Lijevi - Trebovec, Trg u Posavskim Bregima, Program Zaželi, Izgradnja školske dvorane u Posavskim Bregima, školska dvorana u Ivanićkom Graberju, rekonstrukcija objekta u starom Ivaniću, Projekte izgradnja Reciklažnog dvorišta, i Nije svaki otpad smeće.

Navedeni programi se umanjuju iz razloga što je javna nabava ukazala da je potrebno manje sredstava od planiranih, ili se pojedini programi neće realizirati u ovoj, već u slijedećoj godini.

Uvodi se nova stavka Nabava sanitarnih kontejnera na Zelenjaku u iznosu 165.000 kuna.

**Unapređenje prometne infrastrukture -** stavka se povećava za 625.000 kuna na ime kapitalnih pomoći iz Državnog proračuna.

**Šetnica uz rijeku Lonju -** stavka se povećava za 130.000 kuna na 2.375.000, koliko iznose ukupni rashodi navedene investicije, sukladno provedenoj javnoj nabavi, a u što je uključeno i projektiranje.

**Zelenjak - uređenje svlačionica** povećava se 580.000 kunakoliko iznose ukupni rashodi navedene investicije sukladno provedenoj javnoj nabavi.

**Uređenje objekta Visoke škole**

stavka se uvećava za 200.000 kuna, zbog povećanih troškova uređenja.

Povećava se stavka Projektiranje uređenja rijeke Lonje i potoka Žeravinec u iznosu 1.130.000 kuna, većim dijelom sufinancirano od strane Hrvatskih voda.

Povećavaju se sredstva za Projekt WiFI4EU, radi postave pristupnih WiFi točaka za 116.000 kuna.

Povećavaju se sredstva za obnovu Zgrade Dječjeg vrtića u Posavskim Bregima za 600.000 kuna odnosno ukupno 2.170.000 kuna koliko iznose troškovi obnove.

Nove stavke su Nabava opreme za kontrolu kvalitete zraka i dovršenje Programa LIFE, projekt Living street.

Povećavaju se sredstva za Poduzetnički inkubator na ime dodatnih i nepredviđenih radova na zgradi, s time da su se sredstva potpore smanjila zbog nemogućnosti ostvarenja u ovoj godini, zbog čega će se Grad dodatno zadužiti radi plaćanja izvedenih radova. Nakon primitka potpora, kredit će biti vraćen.

Sredstva po pojedinim programima odnosno investicijama usklađuju se u skladu sa javnom nabavom, sklopljenim ugovorima, izvedenim radovima, dobivenim odnosno prijavljenim potporama te kreditnom zaduženju.